Onwettige vangste duur voort - Misdaad - Republikein
Monday, May 20th, 09:58:19
Onwettige vangste duur voort
27 December 2018 | Misdaad
Inligting is deur die Teenkorrupsiekommissie (ACC) ontvang oor onwettige en ongereguleerde visvangste in Namibiese waters binne die Eksklusiewe Ekonomiese Zone (EEZ) – veral by die Noordelike maritieme grens.
Volgens die ACC is dit meestal Litause, Russiese en Oekraïense skepe wat gesien is waar dit veral snags in Namibiese waters lê.
Volgens die ACC verlaat die vaartuie die gebied met dagbreek en vertrek weer na Angolese waters, terwyl hul onwettige vangste na bewering aan boord verwerk en na Angolese hawens vervoer word, vanwaar hulle sake bedryf.
Die ACC sê sommige vaartuie gaan uit hul pad om hul identiteit te verberg, terwyl hulle Namibiese waters onwettig betree om sodoende nie in die visier van vliegtuie van die ministerie van visserye en mariene hulpbronne te beland wat die gebied patrolleer nie.
Die verklaring sê bogenoemde aktiwiteite is sedert 2017 waargeneem en duur steeds voort.
"Van die vaartuie vang in vlak water vis, en 'n vaartuig is onlangs net agter die branderlyn by die mond van die Kunenerivier gewaar. Die betrokke vaartuie het 'n Angolese vlag gehad.
"Dié onwettige visvang hou 'n ernstige risiko vir Namibië se visbedryf in. Die toepaslike rolspelers om dit hok te slaan en te takel, sal in die toekoms betrek word."
Die ACC het 'n beroep op Namibiërs gedoen om enige soortgelyke onwettige aktiwiteite deur vaartuie by die ministerie aan te meld.